

# Татарстан Премьер-министры Илдар Халиков Республика матбугат һәм массакүләм коммуникацияләр агентлыгы коллективына яңа җитәкчене тәкъдим итте

*17.01.2015*


Бүген Татарстан Премьер-министры Илдар Халиков “Татмедиа” Республика матбугат һәм массакүләм коммуникацияләр агентлыгы коллективына яңа җитәкчене тәкъдим итте. Искә төшерәбез, 2015 елның 16 гыйнварында, бу вазифага Айрат Зариповның билгеләнүе турында ТР Президенты Указы имзаланды.


Бу чарада ТР Президенты Аппараты җитәкчесе, “Татмедиа” ААҖнең Директорлар советы рәисе Әсгать Сәфәров, шулай ук республика ММЧ җитәкчеләре катнашты.


Илдар Халиков Айрат Зариповның билгеләнүе турындагы Указны укыды һәм аңа символик портфельне тапшырды.


“Бүген “Татмедиа” күп еллар эчендә иң яхшы рейтингка ия”, - дип ассызыклады Илдар Халиков, аннан соң ул коллективка зур һәм катлаулы эшләре өчен рәхмәт белдерде.


Премьер-министр Республика матбугат һәм массакүләм коммуникацияләр агентлыгының яңа җитәкчесенә эшендә уңышлар теләде.


“Сезнең ярдәмегезгә һәм үзара аңлашып эшләүгә бик ышанам, бергә эшләрбез”, - дип мөрәҗәгать итте коллективка Айрат Зарипов.


Рәсми чарадан соң яңа җитәкче республика ММЧ редакцияләрендә, шул исәптән “Татар-информ” мәгълүмат агентлыгында булды.


*“Татар-информ” МА*
Татарстан Премьер-министры Илдар Халиков Республика матбугат һәм массакүләм коммуникацияләр агентлыгы коллективына яңа җитәкчене тәкъдим итте